Ema Terlević, 4.c:

**Smo načinili kažun**

 Bila san u hiži kad me tac zva da dojden u lišeru. Ma ni me zva za niš. Zva me je da ga gledan kako dela kažune. Lipo se domišljan, bila je nedilja i na radiju su šiškale kante z čestitkami. Ma kako da je bilo čera. Reka mi je tac da siden poli njega na škanj. Da mi je kušin da ne prozeben i da ga pozorno gledan i pratin, prike da mi neče dva puta špjegivati kako malenu ditetu. Sidila san tako poli njega dvi tri urice i gledala. Sve mi je to bilo smišno. Ni mi bija prvi put da vidin kažune, ali znate da je sve drugajče kad Van kaže tac. Kad ga vidite kako Van z svon voljon i željon, ma i ljubavi ča ima, pokaživa ča se sve more z groton učiniti. I tako, pomalo, kako je vrime pasivalo, pokaza mi je tac kako je kapac, kako mu to sve samo lipo gre.
 Škrilju po škrilju je slaga jenu na drugu, mirija je da ne bi žbalja, sluša je unu malu škatulu od radija da mu brige razbije i uživa. Reka je da mi, ta denašnja mladež, ne znamo uživati. Reka mi je da mi znamo samo starcima škatule po *glavi razbijati*, štocati po telefunu i dvi-tri beside znopako reči. Povida mi je da, kad je von bija mali, ni bilo tega, da se je znalo kad se ča rabi reči, pomoči, učiniti i dati ruku da delo gre laglje. Tako je bilo i za kažun. On je več zna kadi ča gre i da svaka škrilja mora leči jena na drugu. Kad mi je pokaza i špjega kako ča gre, reka mi je da ja tekan, da vidimo mi koliko ja znan. Ma ni von sumlja u me, pokaza mi je najbolje ča je zna, povida mi je kako da strižen škrilju da ne pukne, kako da je namažen da se riva zatakati i dokaza mi je da se i drugajče more špendati to vrime ča san ga ja uzalud špendivala u hiži.
 Smih mi je uša kad je reka da ja provan, san pensala da škerca. I znate ča? Uzela san jenu tanku škrilju kako me je on naputija, šiesto i lapiž u ruke i govorin: *Ma to je lako, ter to svaki more*. Ben, učinin ja na škrilji krug, uzmen klišta i tekan ja striči. Strižen ja kantun po kantun i pukne. Sad je njemu uša smih. Zajno san rekla da to ni za me, da san ženska i da neče hoditi. Tac me je pogleda grdo i reka da provan jopet. Ma ja z početka nisan stila. Ča? San vidila da ne gre i odustala. Ma ni pasalo čuda, san se ustala i rekla da gren u hižu nastaviti uno ča san i dosad delala. A znate ča san delala? Vero pak niš. Kad san čepala unu kvaku da gren van z lišere, je reka da ustanen i da provan jopet. Da ču bolje učiniti ako provan jopet nego ča ču vrime gubiti u una četiri zida, z unon škatulon od telefuna u rukah. Pita me je tac: *Ma dite moje, ma ča vidiš u* *njemu, ča si se navadila forši ča pametnijega da toliko štocaš po njemu? Ter vero gledaš u nj kako da si Boga vidila.* Ubrnula san z voči kako da mi je teško i ustala, a ča san drugo mogla san pensala da če me još i ubrtičati. Ben, uzela san jopet šiesto i učinila jopet krug i uvi mi je, Bogu fala, poša za rukon. Imala san više sriče nego pameti. Mi je reka da se levan, prike ku se ne levan, da če me noč čepati.
 Donke, tekala san delati kažun. Škrilju po škrilju na polumisec i pomalo z strpljenjen strigla. To vrime, ča san provela š njin, ču jenega dana povidivati mojoj dici kako se njihova mati navadila delati kažune i da me je to navadija moj tac. Dokle smo delali kažune, ni me samo gleda grdo i nisan ubračala zajno z voči, nego mi je povida još svakokove štorije. Od tega kako je bilo kad je von bija mladić, do tega kako se je upozna z mojon materon. Povida mi je kako je moja mati bila lipa i šesna divojčina i kako je uni put bilo sve laglje. Povida mi je da se sam navadija delati kažune, da mu ni nedan špjegiva deset puti kaj ča je von meni. I tako nan je pasivalo vrime. Da van pravo rečen, kad san učinila kažun, ni bija ki zna ča, ali je bija moj. Bija je mali, vidile su se škulje kroz zanj, ali ni portalo.
 Na kraju večeri, kad san raspensala malo bolje, vidila san kako je lipo kad te tac tako ništo navadi i kad znaš da su to hipi kuji su se travinjali i kuji se forši nikad drugo ne travinjaju. Prenesa mi je svo znanje kujo je moga, strpljenje kujo je bilo potribno. Bilo je veselo i lipo, čuda smo se smijali i družili. Moj tac i ja smo finili kažun, sada stoji na napi, zgor gnjišta, i da Van pravo rečen, me fali svakemu ki ga vidi. Moj mali kažunič, z dvi-tri škulje zgor i zdol, na krovu špić i gotov kažunić.

Nepoznate riječi s područja Lovreštine:

Hiža – kuća
Tac – otac
Lišera – konoba
Kažun – kuća od kamena
Šiškati - trčati
Kante – pjesme
Čera – jučer
Škanj – klupa
Špjegivati – objašnjavati
Kapac - vješt
Škrilja – tanka ploha (kamen)
Žbaljati – pogriješiti
Škatula – kutija
Štocati – pritiskati
Telefun – telefon
Besida – riječ
Znopako – naopako
Laglje – lakše
Zatakati – zalijepiti
Tekati – započeti
Špendati – trošiti
Škercati – zezati
Šiesto – šestar
Lapiž – olovku
Uša – pobjegao
Čuda – puno
Čepati – uhvatiti
Ubrtičati – udariti
Donke – znači
Š njin – s njime
Navaditi – naučiti
Povidati – reći
Dokle – dok
Delati – raditi
Ubračati – okretati
Šesna – zgodna
Divojčina – djevojka
Škulja – rupa
Kroz zanj – Kroz njega
Portati – smetati
Raspensati – razmisliti
Hipi – momenati
Travinjati – dogoditi
Rečen – kažem
Fali – hvali
Zgor – gore
Zdol – dolje
Špić – trokut